SKRIFTLIG FORESPØRGSEL E-1217/00

af Camilo Nogueira Román (Verts/ALE) til Rådet

(27. april 2000)

Om: Galicia beskæftigelse, uddannelse og geografisk mobilitet

I rapporten, der blev godkendt på Det Europæiske Råds møde i Lissabon den 23. og 24. marts med henblik på at vedtage et nyt strategisk mål for EU for at styrke beskæftigelsen, de økonomiske reformer og den sociale samhørighed som led i en videnbaseret økonomi anførtes det, at et alvorligt problem for den europæiske økonomi var de 15 millioner arbejdsløse, herunder specielt kvinder og ældre arbejdstagere, og at fænomenet især er fremherskende i bestemte områder i Den Europæiske Union.

Det Europæiske Råd enedes derfor om at forberede overgangen til en økonomi og et samfund, der er videnbaserede via indlæring, erhvervsuddannelse og almen uddannelse.

Denne analyse af beskæftigelsessituationen og løsningen heraf med den nye økonomi er utilstrækkelig, hvis der ikke tages højde for, at arbejdsløsheden i dag især rammer lande med en lav indtægt pr. indbygger, og de forhold, der endog gør sig gældende for regioner som f.eks. Galicia, nemlig at de mest studieegnede unge for at få den nødvendige uddannelse, især teknisk uddannelse og universitetsuddannelse, er nødsaget til at emigrere for at få adgang til en videnbaseret økonomi, hvorved de ressourcer, der er investeret i deres uddannelse, paradoksalt nok kommer de rigere lande til gode. Unionen har netop fremmet dette negative fænomen med den såkaldte geografiske mobilitet.

Hvorledes agter Rådet på baggrund af ovennævnte at løse problemerne i forbindelse med en styrkelse af beskæftigelsen, den økonomiske reform, den sociale samhørighed og den territoriale ligevægt som led i en økonomi og et samfund, der er videnbaseret, i områder som f.eks. Galicia, hvor den høje arbejdsløshedsprocent falder sammen med de lave indkomster, og som, selv om de i princippet har den nødvendige kapacitet til at forbedre erhvervsuddannelse og almen uddannelse, må konstatere, at de mest studieegnede unge i deres søgen efter arbejde er nødsaget til at emigrere til netop de rigere lande med mindre arbejdsløshed?

Svar

(10. juli 2000)

Rådet for Den Europæiske Union har i Lissabon sat sig et nyt strategisk mål for EU: at blive den mest konkurrencedygtige og dynamiske videnbaserede økonomi i verden, en økonomi, der kan skabe en holdbar økonomisk vækst med flere og bedre job og større social samhørighed.

For at nå dette mål har Rådet fastlagt en overordnet strategi, der skal sætte EU i stand til at genskabe betingelserne for fuld beskæftigelse og styrke den regionale samhørighed i Den Europæiske Union.

I denne nye proces, som blev startet i Lissabon, vil EU skabe rammerne for at kunne udnytte alle disponible ressourcer for at sikre udviklingen hen imod en videnbaseret økonomi, idet EU yder sit eget bidrag til disse bestræbelser inden for rammerne af de eksisterende fællesskabspolitikker og under hensyntagen til Agenda 2000.

Netop i forbindelse med Agenda 2000 kan regioner med udviklingsefterslæb, som f.eks. Galicia, således takket være støtte fra strukturfondene nyde godt af den nye fællesskabsordning om regional og social støtte til løsning af den type problemer, som det ærede parlamentsmedlem nævner.